text: Og det var en skærsommerdag
  da blev der mylder på gade, 
  da skulle børnene i skoven ud
  at se de grønne blade. 
  Så gik der bud til den milde sol
  om straks at komme og skinne; 
  så gik der bud til den sorte sky
  om helst at lukke sig inde. 
  Så gik der bud til den blomsterflok
  om tæt at samles i klynge, 
  så gik der bud om de fugle små
  ville øve sig i at synge. 
  Så gik der bud til det fæle støv
  om ej at ligge på veje, 
  så gik der bud til det bløde græs
  om tørt at rede sit leje. 
  Så gik der bud til det kildevæld
  om kølig drik at skænke, 
  så gik der bud til den jordbærbusk
  om på lidt bær at tænke. 
  Og der blev travlt i den bøgeskov, 
  og der var liv på færde, 
  og dengang børnene kom derud, 
  var alt, som det skulle være. 
  Og aldrig var der mere lysteligt
  forneden og foroven, 
  og aldrig gaves der en bedre dag
  end sommerdagen i skoven. 